DOI: 10.14457/tu.the.2014.359
title: ความสามารถในการเผชิญและฟันฝ่าอุปสรรค สัญญาทางจิตวิทยา และความสมดุลระหว่างชีวิตกับการทำงานต่อความคงอยู่ในการทำงานของผู้ช่วยผู้สอบบัญชีในบริษัทสอบบัญชีขนาดใหญ่ในประเทศไทย

description: บทคัดย่อการค้นคว้าอิสระครั้งนี้ มุ่งศึกษาความสัมพันธ์ของปัจจัยด้านต่างๆ ที่มีความเกี่ยวข้องกับความคงอยู่ในการทำงานของผู้ช่วยผู้สอบบัญชีในบริษัทสอบบัญชีขนาดใหญ่ทั้ง 4 แห่งในประเทศไทย อันประกอบไปด้วยปัจจัยด้านความสามารถในการเผชิญและฟันฝ่าอุปสรรค ปัจจัยด้านสัญญาทางจิตวิทยา และปัจจัยความสมดุลระหว่างชีวิตกับการทำงาน กลุ่มตัวอย่างในการค้นคว้าอิสระในครั้งนี้ คือกลุ่มผู้ช่วยผู้สอบบัญชีที่ทำงานในบริษัทสอบบัญชีขนาดใหญ่ทั้ง 4 แห่งในประเทศไทย เป็นจำนวนทั้งสิ้น 136 ตัวอย่าง จากการส่งแบบสอบถามทั้งหมด 405 ชุด และเพื่อควบคุมปัจจัยด้านผู้สอบบัญชีรับอนุญาตและการเก็บชั่วโมงในการทำงาน ผู้วิจัยจึงได้ทำการแบ่งกลุ่มตัวอย่างออกเป็น 2 กลุ่ม ในการวิเคราะห์ผล ได้แก่ กลุ่มผู้ช่วยผู้สอบบัญชีที่มีประสบการณ์การทำงานไม่เกิน 3 ปี จำนวน 100 คน และกลุ่มผู้ช่วยผู้สอบบัญชีที่มีประสบการณ์การทำงาน 3 ปีขึ้นไป จำนวน 36 คน โดยสถิติที่ใช้ในการวิเคราะห์ ประกอบด้วย ค่าความถี่ ร้อยละ ค่าเฉลี่ย ส่วนเบี่ยงเบนมาตรฐาน และทำการทดสอบสมมติฐานด้วยการวิเคราะห์ถดถอยพหุคูณ ผลการศึกษาพบว่า สำหรับกลุ่มตัวอย่างที่เป็นผู้ช่วยผู้สอบบัญชีที่มีประสบการณ์การทำงานไม่เกิน 3 ปี  ปัจจัยที่ส่งผลต่อการคงอยู่ในการทำงาน ประกอบไปด้วย ปัจจัยด้านความสมดุลของความพึงพอใจในการทำงานและความพึงพอใจในครอบครัว ปัจจัยด้านการอบรมและพัฒนา และปัจจัยด้านการควบคุม โดยปัจจัยทั้ง 3 ด้าน จะส่งผลทางบวกต่อการคงอยู่ในการทำงานของผู้ช่วยผู้สอบบัญชีที่มีประสบการณ์การทำงานไม่เกิน 3 ปีทั้งสิ้น บ่งชี้ได้ว่า หากผู้ช่วยผู้สอบบัญชีที่มีประสบการณ์ไม่สูงมากนัก สามารถจัดสรรเวลาให้กับการทำงานและชีวิตส่วนตัวอย่างเหมาะสม จนเกิดความพึงพอใจอย่างสมดุลระหว่างการทำงานและชีวิตครอบครัว ประกอบกับได้รับการอบรมและพัฒนาฝีมืออย่างต่อเนื่อง ให้สามารถเป็นผู้ช่วยผู้สอบบัญชีที่มีความเชี่ยวชาญและมีศักยภาพต่อไปได้อนาคต อีกทั้งเป็นผู้ช่วยผู้สอบบัญชีที่มีความสามารถในการควบคุมสถานการณ์อันเป็นเหตุสุดวิสัยได้อย่างมีประสิทธิภาพ และสามารถรับมือแก้ไขอุปสรรคต่างๆ ที่ต้องเผชิญในแต่ละช่วงเวลาได้อย่างเหมาะสม ปัจจัยเหล่านี้จะส่งผลให้ผู้สอบบัญชีที่มีประสบการณ์ไม่สูงนัก คงอยู่กับบริษัทสอบบัญชีในระยะยาวได้มากขึ้นนอกจากนี้ สำหรับกลุ่มตัวอย่างที่เป็นผู้ช่วยผู้สอบบัญชีที่มีประสบการณ์การทำงาน 3 ปีขึ้นไป ปัจจัยที่ส่งผลต่อการคงอยู่ในการทำงาน ประกอบไปด้วย ปัจจัยด้านความสมดุลของความพึงพอใจในการทำงานและความพึงพอใจในครอบครัว ปัจจัยด้านการอบรมและพัฒนา และปัจจัยด้านลักษณะงาน โดยปัจจัยด้านความสมดุลของความพึงพอใจในการทำงานและความพึงพอใจในครอบครัวนี้ ส่งผลทางบวกต่อความคงอยู่ในการทำงานเช่นเดียวกับผู้สอบบัญชีที่มีประสบการณ์การทำงานไม่เกิน 3 ปีข้างต้น เพราะเป็นปัจจัยที่ส่งผลโดยตรงต่อความพึงพอใจการปฏิบัติงานและดำรงชีวิตของผู้ช่วยผู้สอบบัญชี แต่ทั้งนี้พบว่า ปัจจัยด้านการอบรมและพัฒนา รวมถึงปัจจัยด้านลักษณะงาน จะส่งผลทางลบต่อการคงอยู่ในการทำงาน บ่งชี้ได้ว่า สำหรับกรณีผู้ช่วยผู้สอบบัญชีที่มีประสบการณ์การทำงานสูง การจัดอบรมและพัฒนาอาจไม่จำเป็นมากนัก เนื่องจากประสบการณ์และความรู้ที่ได้สั่งสมมาจากการทำงานโดยตรง อาจเป็นเครื่องมือที่ช่วยพัฒนาความสามารถให้กับผู้ช่วยผู้สอบบัญชีกลุ่มดังกล่าวได้ดีมากกว่า นอกจากนี้ปัจจัยด้านลักษณะงานพบว่า สำหรับผู้ช่วยผู้สอบบัญชีที่มีประสบการณ์การทำงานสูง การเปลี่ยนรูปแบบงานใหม่ให้แตกต่างจากลักษณะเดิมที่เคยรับผิดชอบมา เป็นงานรูปแบบใหม่ที่สร้างความท้าทายความสามารถมากขึ้น จะช่วยลดความเบื่อหน้าในการทำงานและช่วยพัฒนาความสามารถให้ผู้ช่วยผู้สอบบัญชีกลุ่มดังกล่าวก้าวสู่ความเป็นผู้ช่วยผู้สอบบัญชีมืออาชีพที่มีศักยภาพต่อไปในอนาคต ความสัมพันธ์ของรูปแบบปัจจัยทั้ง 3 ด้านข้างต้น จะส่งผลให้ผู้ช่วยผู้สอบบัญชีที่มีประสบการณ์การทำงานสูง คงอยู่กับบริษัทสอบบัญชีในระยะยาวได้มากขึ้นอย่างไรก็ตาม ด้วยระยะเวลาและขนาดของกลุ่มตัวอย่างที่มีจำกัด ประกอบกับอุปสรรคต่างๆ ในการศึกษาครั้งนี้ ทำให้การศึกษาในครั้งต่อไป หากมีการนำผลไปปรับปรุง แก้ไข หรือต่อยอดในอนาคต อาจช่วยให้ได้ผลการศึกษาที่แม่นยำมากยิ่งขึ้น อันจะนำไปสู่การขยายผลในการกำหนดกลยุทธ์รักษาฐานบุคลากรให้กับบริษัทสอบบัญชีได้จริงและมีประสิทธิภาพสูงสุด